  Туспуктэм: Руслан Нуриахметов Наталия Сильвестрова 2023-тӥ арын Удмуртиын 18 арессэ тырмытэм 428 сюрс 713 адями диспансеризациез но профосмотръёсты ортчыны  быгатоз. Со кылем арынлэсь 100 сюрслэсь ятыр муртлы тросгес луэ, ивортӥз элькунысь тазалыкез утёнъя министерстволэн пресс-службаез. Кылем арын Удмуртиын 321,9 сюрс адями диспансеризациез но алон эскеронэз ортчиз. Нырысьсэ 50 сюрс 503 висён учыръёсты шараязы. Вир ветлон сӧзнэт висён 13 сюрс 742-лэсь трос учыръёсты пусйизы, 1 сюрс 248 – сакырвисён учыръёсты, 383 – лек пыктос учыръёсты, соос пӧлысь 70 процентсэ кутсконаз шараяны быгатӥзы. « Вань пациентъёсты эмчиос чакласа возё, эскеронъёсты ортчо но тупась эмьян басьто. 2023-тӥ арын элькунын улӥсьёсты тазалыксы сярысь сюлмаськыны но эмъяськонниосы эскериськыны ветлыны куриськом » Наталья Якимова, Удмуртиысь тазалыкез утёнъя министрлэсь ужзэ быдэсъясь Адями ачиз бырйыны быгатэ, кыӵе эскерон солы ортчыны. Профилактической эскерон сюбег луэ, отчы анкетаез гожтон, ӝуждалаез но секталаез, вирзӥбетэз мертан, флюорография, ЭКГ, вирысь глюкозаез но холестеринэз тодон, гинекологлэн яке акушерлэн но терапевтлэн эскеронэз пыро. Диспансеризация кык люкетлы висъяське. Нырысетӥяз пациентлы алон эскерон ортчыто но ватсаса вирлы огъя анализ лэсьто но онкологиез шедьтонъя эскерон ортчыто. Нырысетӥ люкетаз кыӵе ке висён вылэ малпан кылдэ ке, пациентэз ватсаса эскеронъёсы келяны быгато. Коронавирусэн висемъёслэн паськытатэм диспансеризаци ортчыны луонлыксы вань. Диспансеризациез ортчыны кулэ: - 18-39 аресъёсмъёслы – куинь арлы одӥг пол; - 40 аресысен – котькуд ар; - коронавирусэн висем бере – йӧнам бере 60 нунал ортчыса. Диспансеризаци ортчыны улон интыя поликлиникаын луэ, Кун юрттӥськетъёсъя огъя портал (Госуслуги) пыр, эм юрттӥськетъя улосвыл портал пыр гожтӥськыса, регистратурае вазиськыса яке Удмуртиысь тазалыкез утёнъя министерстволэн колл-центрезлэн 8-800-100-24-47 телефон номерез пыр жингыртыса. Диспансеризаци ортчытон «Здравоохранение» йӧскалык ӵектос улын быдэстӥське. Валтӥсь ужмумез – секыт висёнъёсты вазь шедьтон. Тегъёс: Тазалык тазалыкезутён Тазалыкезутёнъяминистерство Удмуртия  